ՔԵԶԻ ՀԱՄԱՐ, ՀԱՅԱՍՏԱՆ...

	Շաբաթ երեկոյեան, 22 Դեկտեմբեր 2018, 2019-ի ամանորը եւ Յիսուսի ծնունդը կանխող տօնական օրերուն, Համազգայինի «Կարկաչ» մանկա-կան, պատանեկան եւ երիտասարդական երգչախումբը Պէյրութի մէջ հանդէս եկաւ Լիբանանի երգերու փառատօնի շրջագիծին մէջ։
	Հայութեան համար հպարտութեան եզակի առիթ մըն էր այս հա-մերգը, որովհետեւ եկեղեցին լեցուցած հայ եւ օտար երաժշտասէր հասա-րակութիւնը սուրբ ծննդեան աւանդական երգերուն հետ ըմբոշխնեց Մա-կար Եկմալեանի դաշնաւորած սուրբ պատարագէն շարականներ եւ որոտընդոստ ծափերով գնահատեց վերջին երգը` Շարլ Ազնաւուրի «Քեզի համար, Հայաստան»-ը։
	«Քեզի համար, Հայաստան»-ը զիս տարաւ հայութեան Բեթլեհէմը` մեր յաւերժական հայրենիքը, ուր Քրիստոս Իր սուրբ անունով մեզ հայ-քրիստոնեայ մկրտեց եւ երկնային անջնջելի կնիքով մեր ինքնութիւնը դրոշմեց։
	Երբ հայ նոր սերունդի շրթներէն «գարունդ դարձեալ կը ծաղկի, լաւ օրերդ նորէն կու գան եւ կենաց ծառդ կը պտղաբերի» բառերը կը ծորէին, ես հրաշագործ թեւածումով Հայաստան փոխադրուած էի. երէկուան, այսօրուան եւ վաղուան Հայաստա՛նը. անցեալի, ներկայի եւ ապագայի Հայաստա՛նը. ժամանակը, իշխողներն ու վարչակարգերը անդրանցող Հայաստա՛նը. մշտադալար կաղնի Հայաստա՛նը, որուն շուքին տակ երկրաշարժով պատուհասուած մեր երկիրը 30 տարի ետք ոտքի էր կանգնած Լիբանանէն Հայաստան հասնող հայ երգի կշռոյթով, եւ աշխարհին կ՚աւետէր` ի տես մանկացեալ Աստուածորդիին բուժարար հպումով մեր հողերուն սպիացման. «Եկած է երգելու օրը, երբ մեր մանուկները դարձեալ զօրացած են»։ 
	Նոր տարուան սեմին «Քեզի համար, Հայաստան»-ը այս գիշեր զգօնութեան հրաւէր մըն էր նո՛ր Հայաստանը, մեր երազա՛ծ Հայաստանը, համա՛յն հայութեան Հայաստանը, հայրենաբնակ եւ աշխարհաքաղաքացի հայութեան միա՛կ Հայաստանը, համահայկական աւելի՛ լաւ Հայաստանը սիրով գրկելու ու յոյսով համբուրելու եւ մեր բախտը վճռականօրէն մեր ձեռքերուն մէջ առնելու ու պահելու համար։ 
	Քեզի համար, Հայաստան այս բոլորը եւ նոյնիսկ աւելին քիչ են, որովհետեւ դուն բառ չես, երգ չես, հող չես, սակարան չես. դուն հայօրէն ապրող հա՛յ մանուկներուն աչքերուն փայլքն ես, հա՛յ պատանիներուն հուրհրան կայծն ես, հա՛յ երիտասարդներուն երկնուղէշ հասակն ես, հա՛յ յաւիտենական արժէքները կերտած մեր նախնիներուն սրբազան մա-սունքն ես։ Դուն ամե՛ն տեղ մեզի հետ ես...։ 

22 դեկտեմբեր 2018 									      Ն.

